Komisijos Direktyva 2003/66/EB
2003 m. birželio 3 d.
iš dalies keičianti Direktyvą 94/2/EB dėl energijos sunaudojimo ženklinimo ant buitinių elektrinių šaldytuvų, šaldiklių ir jų derinių, įgyvendinančią Tarybos direktyvą 92/75/EEB
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. rugsėjo 22 d. Tarybos direktyvą 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį [1], ypač į jos 9 ir 12 straipsnius,
kadangi:
(1) Šaldytuvų, šaldiklių ir jų derinių sunaudojama elektros energija sudaro didelę visos Bendrijos namų ūkio energijos paklausos dalį. Svarbu sumažinti šių prietaisų sunaudojamos energijos kiekį.
(2) Ženklinimo programos, įdiegtos Direktyva 94/2/EB [2] kartu su 1996 m. rugsėjo 3 d. Europos Parlamento ir Tarybos direktyva 96/57/EB dėl energijos naudojimo efektyvumo reikalavimų buitiniams elektriniams šaldytuvams, šaldikliams ir jų deriniams [3], sėkmė padėjo nuo 1996 m. iki 2000 m. naujų šaldytuvų ir šaldiklių sąnaudų efektyvumo indeksui išaugti 30 %.
(3) Maždaug 20 % 2000 m. parduotų šaldyti skirtų prietaisų sudarė mažiausiai energijos sunaudojantys A klasės prietaisai, o kai kuriose rinkose ši dalis buvo net 50 %. Rinkos dalis, kurią užima A klasės prietaisai, vis sparčiau auga. Todėl iškilo būtinybė laikinai, kol nebus pakeistas energijos sunaudojimo klasių ženklinimas, įdiegti dvi papildomas klases, pažymėtas A + ir A++.
(4) Energijos sunaudojimo klasių ženklinimo poveikis mažės arba visai išnyks, jei nebus nustatomos kitos efektyvesnės klasės.
(5) Direktyva 94/2/EB turėtų būti atitinkamai iš dalies pakeista. Šią direktyvą galima bus taikyti kitoms neseniai priimtoms direktyvoms, įgyvendinančioms Direktyvą 92/75/EEB.
(6) Šioje direktyvoje numatytos priemonės atitinka pagal Direktyvos 92/75/EEB 10 straipsnį įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 94/2/EB iš dalies keičiama taip:
1. 1 straipsnio 2, 3 ir 4 dalys pakeičiamos taip:
"2. Informacija, kurią būtina pateikti pagal šią direktyvą, nustatoma vadovaujantis darniaisiais standartais, patvirtintais Komisijos pavedimu Europos standartizacijos institucijų (CEN, CENELEC, ETSI) Europos Parlamento ir Tarybos direktyvoje 98/34/EB [4] nustatyta tvarka, kurių identifikavimo numeriai paskelbti Europos Sąjungos oficialiajame leidinyje ir kurių identifikavimo numerius valstybės narės paskelbė kaip nuorodas į nacionalinius standartus, perimančius šiuos darniuosius standartus.
3. I, II, III priedų nuostatos, susijusios su informacijos apie triukšmo lygį teikimu, taikomos tik tuo atveju, kai šios informacijos pagal Direktyvos 86/594/EEB 3 straipsnį reikia valstybėms narėms. Triukšmo lygis matuojamas šioje direktyvoje nustatyta tvarka.
4. Šiai direktyvai taikomos Direktyvos 92/75/EEB 1 straipsnio 4 dalyje apibrėžtos sąvokos."
2. 2 straipsnis iš dalies keičiamas taip:
a) 1 straipsnio dalis papildoma šia pastraipa:
"Jeigu informacija, susijusi su konkrečiais modelių deriniais, yra apskaičiuota remiantis bazinių modelių duomenimis ir (arba) ekstrapoliuojant kitų derinių duomenis, į dokumentaciją turėtų būti įtraukti duomenys apie šiuos apskaičiavimus ir (arba) ekstrapoliacijas, be to, apie bandymus, atliktus norint nustatyti eksploatacines savybes (duomenys apie galiai apskaičiuoti naudotą matematinį modelį ir matavimus, kuriais šis modelis buvo tikrinamas)."
b) 5 straipsnio dalis pakeičiama taip:
"5. Jeigu pasiūlymas prietaisą pirkti, išsinuomoti arba pirkti išsimokėtinai yra pateikiamas spausdinto ar rašytinio pranešimo forma arba tokiais būdais, kad galima numanyti, jog potencialus pirkėjas neturės galimybės prietaisą apžiūrėti, pavyzdžiui, pasiūlymais raštu, prekių paštu katalogais, reklama internete ar kitoje elektroninėje žiniasklaidoje, į šiuos pranešimus įtraukiama visa šios direktyvos III priede nurodyta informacija."
3. I, II, III ir V priedai iš dalies keičiami taip, kaip nurodyta šios direktyvos priede.
4. VI priedas išbraukiamas.
2 straipsnis
Valstybės narės leidžia vėliausiai 2004 m. liepos 1 d. išleisti į apyvartą etiketes, informacinius lapelius ir pranešimus, apibrėžtus Direktyvos 94/2/EB 2 straipsnio 5 dalyje, kuriuose duomenys būtų pataisyti atsižvelgiant į šią direktyvą.
Jos užtikrina, kad visos etiketės, informaciniai lapeliai ir pranešimai, apibrėžti Direktyvos 94/2/EB 2 straipsnio 5 dalyje, ne vėliau kaip iki 2004 m. gruodžio 31 d. atitiktų peržiūrėtus pavyzdžius.
3 straipsnis
Valstybės narės ne vėliau kaip iki 2004 m. birželio 30 d. priima ir paskelbia teisės aktus, būtinus šiai direktyvai įgyvendinti. Jos nedelsdamos apie tai praneša Komisijai.
Valstybės narės, priimdamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2003 m. birželio 3 d.